Skólalóðir í Kambódíu hreinsaðar af jarðsprengjum Save the Children hafa gert samkomulag við samtökin CMAC , Cambodia Mine Action Centre , um að hreinsa skólalóðir í Kambódíu af jarðsprengjum . Markmiðið er að tryggja börnum öruggt umhverfi í og við skólana sem eru í Viel Veng , afskekktu héraði í Kambódíu . Í fyrstu verða þrettán skólalóðir hreinsaðar en síðar munu fleiri bætast við . Slíkt verkefni er mjög tímafrekt og áætlað er að það taki CMAC um sex mánuði að hreinsa svæði sem er um 100 metra breitt og 1,3 kílómetrar að lengd . Barnaheill hafa stutt systursamtök sín í Noregi við uppbyggingu grunnskóla í afskekktum héruðum Kambódíu . Þótt borgarastríðinu í Kambódíu sé lokið er enn eftir að hreinsa landið af meira en 10 milljón jarðsprengjum auk óþekkts magns af klasasprengjum . Í Viel Veng var vagga Rauðu Khmeranna . Þar hófst blóðugur ferill þeirra og þar héldu liðsmenn þeirra lengst út , alveg til ársins 2001 . Í þessu frumskógarhéraði býr fólk við stöðuga ógn af ósprungnum sprengjum .